KSเพิ่มมาร์เก็ตติงเท่าตัว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — บล.กสิกรไทยเปิดฉากแข่งดุ จ้องเพิ่มมาร์เก็ตติงอีก 150 คน หวังโตเท่าตัวปีนี้ดูดลูกค้าแบงก์แม่อีก 1 หมื่นราย 
น.ส.ณัฐรินทร์ ตาลทอง ประธานกรรมการบริหาร บริษัทหลักทรัพย์ กสิกรไทย (KS) เปิดเผยว่า บริษัทเตรียมเพิ่มเจ้าหน้าที่การตลาด (มาร์เก็ตติง) อีก 150 คนในปีนี้ จากปัจจุบันมีอยู่จำนวน 98 คน เพื่อเพิ่มส่วนแบ่งตลาด (มาร์เก็ตแชร์) จาก 2.68% เป็น 4% ซึ่งน่าจะเพียงพอรองรับกับการเปิดเสรีค่าธรรมเนียมซื้อขายหลักทรัพย์ (คอมมิชชัน) ในช่วง 2 ปีนี้ 
“มาร์เก็ตติง 1 คนสามารถสร้างรายได้ให้กับบริษัทประมาณ 5 ล้านบาทต่อวัน สูงมากเมื่อเทียบกับค่าเฉลี่ยของอุตสาหกรรมจะอยู่ที่ 3 ล้านบาทต่อวัน หากบริษัทเพิ่มจำนวนมาร์เก็ตติง พร้อมๆ กับการขยายฐานลูกค้า น่าจะสร้างผลประกอบการที่ดี” น.ส.ณัฐรินทร์ กล่าว 
นอกจากนี้ วางแผนว่าในช่วง 2 ปีนี้เตรียมจะขยายฐานลูกค้ากลุ่มใหม่ให้ได้อีก 1 หมื่นราย จากปัจจุบันมีลูกค้า 1.1 หมื่นราย ซึ่งส่วนใหญ่จะอิงกับลูกค้าของธนาคารกสิกรไทย เช่น กลุ่มลูกค้าที่มีสินทรัพย์กับธนาคารที่ 1050 ล้านบาท ซึ่งกลุ่มนี้มีประมาณ 8 หมื่นบัญชี และกลุ่มที่มีสินทรัพย์ 210 ล้านบาท มีจำนวน 2 ล้านบัญชี
สำหรับเป้าหมายรายได้ปีนี้ คาดว่าจะโต 100% จากปี 2552 ที่มีรายได้รวม 695.22 ล้านบาท และตั้งเป้าจะขยายสาขาเต็มรูปแบบและสาขาย่อยอีก 23 สาขา จากปัจจุบันที่มี 2 สาขาเท่านั้นและตั้งเป้าหมายจะสร้างอัตราผลตอบแทนต่อส่วนผู้ถือหุ้น(อาร์โอดี) ไม่ให้ต่ำกว่า 17% โดยในปี 2552 สามารถทำได้ถึง 23% โตจากปีก่อนหน้า 312% หรืออยู่ที่ระดับ 5.6% และนับว่าสูงสุดของโบรกเกอร์ที่มีการเปิดเผยข้อมูล